Ehdotus NEUVOSTON PÄÄTÖS julkisten hankintojen komiteassa unionin puolesta esitettävästä kannasta Uuden-Seelannin liittymiseen julkisia hankintoja koskevaan sopimukseen /* COM/2014/0574 final - 2014/0264 (NLE) */





PERUSTELUT 1. Johdanto Uusi-Seelanti esitti 28. syyskuuta 2012 julkisia hankintoja koskevaan WTO:n sopimukseen (jäljempänä ”GPA-sopimus”) liittymistä koskevan hakemuksen. Se ilmoitti aikovansa liittyä GPA-sopimukseen sellaisena kuin se on muutettuna (osapuolet hyväksyivät kyseisen tekstin 30. maaliskuuta 2012, ja EU teki siitä neuvoston päätöksen 3. joulukuuta 2013[1]). GPA-sopimus, sellaisena kuin se on muutettuna, tuli unionin osalta voimaan 6. huhtikuuta 2014. Komissio neuvotteli unionin puolesta useita Uuden-Seelannin esittämiä markkinoiden avaamista koskevia sitoumuksia sekä kahdenvälisesti että julkisia hankintoja käsittelevässä WTO:n komiteassa (jäljempänä ”GPA-komitea”). Uusi-Seelanti esitti myöhemmin lopullisen tarjouksensa 21. heinäkuuta 2014. Jäljempänä esitetään yhteenveto Uuden-Seelannin lopullisesta tarjouksesta sekä komission arviointi siitä. 2. Yhteenveto Uuden-Seelannin GPA-sopimukseen liittymisen ehdoista Uuden-Seelannin lopullinen tarjous Markkinoillepääsyä koskevat sitoumukset (soveltamisalaan kuuluvat hankintayksiköt, tavarat, palvelut ja rakennuspalvelut) Yksiköt Uudella-Seelannilla on valtionhallinnon tasolla eriasteista julkista valtaa käyttäviä yksiköitä. Niihin kuuluvat ministereiden johtamat tavanomaiset ministeriöt sekä ”kruunun yksiköt” (Crown entities), joilla tarkoitetaan erilaisia yksiköitä, joita valtio käyttää hallinnointiin ja erilaisten julkisten toimintojen suorittamiseen muun muassa terveydenhuollon, koulutuksen, matkailun ja sosiaalisen asuntotarjonnan alalla. Ketjun toisessa päässä ovat valtio-omisteiset yritykset, jotka ovat osakeyhtiöitä tai kaupallisina yrityksinä toimiva yhtiöitä. Liitteessä 1 (valtionhallintoon kuuluvat hankintayksiköt) Uuden-Seelannin tarjoukseen sisältyvät keskeiset ministeriöt ja osastot. Uusi-Seelanti on suostunut täsmentämään huomautuksessa, että tarjous käsittää myös liitteessä 1 vahvistettujen yksiköiden alaiset yksiköt. Liitteessä 2 (valtionhallintoon välillisesti kuuluvat yksiköt) Uuden-Seelannin tarjous käsittää useimmat alueelliset terveyslautakunnat (”district health boards”). Nämä ovat kruunun yksiköitä, jotka vastaavat terveyspalvelujen tarjonnasta tai tarjonnan rahoituksesta alueillaan, sekä näitä palveluja hankkivia yksiköitä. Lisäksi Uusi-Seelanti on myöntynyt sisällyttämään tarjoukseensa suurimmat kaupunginvaltuustot, jotka ovat Aucklandin valtuusto, Wellingtonin valtuusto ja Christchurchin valtuusto, sekä sellaisten alueiden valtuustot, joiden asukasluku on yli 250 000. Tarjous käsittää myös eteenpäin siirrettävät avustukset (joilla tarkoitetaan sitä, että keskusvirastot voivat avustuksia myöntäessään vaatia, että avustusten saajat siirtävät hankintoja tehdessään avustusta koskevat vaatimukset eteenpäin). Tarjous käsittää kaupunginvaltuustojen ja aluevaltuustojen tavara-, palvelu- ja rakennuspalveluhankinnat, jotka liittyvät sellaisiin Uuden-Seelannin liikenneviraston osittain tai kokonaan rahoittamiin liikennehankkeisiin, joissa hankkeen kokonaisarvo ylittää tavaroihin, palveluihin ja rakennuspalveluihin sovellettavat kynnysarvot. Liitteessä 3 (muut yksiköt) Uusi-Seelanti sisällyttää tarjoukseensa 14 kruunun yksikköä, jotka toimivat muun muassa matkailu-, ilmailu-, koulutus- ja liikennealalla. Lisäksi Uusi-Seelanti on suostunut sisällyttämään tarjoukseensa myös neljä valtio-omisteista yritystä (Airways Corporation of New Zealand Limited, Meteorological Service of New Zealand Limited, KiwiRail Holdings Limited ja Transpower New Zealand Limited), jotka toimivat lentoväyliin, sääpalveluihin, rautateihin ja sähköön liittyvien yleishyödyllisten palvelujen aloilla. Nämä ovat ne valtio-omisteiset yritykset, joiden on katsottu toimivan monopoliasemassa. Tavarat Uusi-Seelanti sitoutuu sisällyttämään tarjoukseensa kaikki sen piiriin kuuluvien hankintayksiköiden tavarahankinnat. Palvelut Uuden-Seelannin tarjous käsittää hyvin laajan valikoiman palveluja eli kaikki tarjouksen piiriin kuuluvien hankintayksiköiden palvelut joitakin tarkasti rajattuja poikkeuksia lukuun ottamatta (tutkimus ja kehitys, julkiset terveyspalvelut sekä koulutus- ja sosiaalipalvelut). Rakennuspalvelut Uusi-Seelanti tarjoaa kaikkia yhteisen tavaraluokituksen (CPC-luokitus) alajaksoon 51 kuuluvia palveluja, kuten GPA-sopimuspuolet yleensä tarjoavat. Kynnysarvot Uusi-Seelanti soveltaa samoja kynnysarvoja, joita GPA-sopimuspuolet soveltavat yleisesti tavaroihin, palveluihin ja rakennuspalveluihin. Uuden-Seelannin lainsäädäntö Uuden-Seelannin hankintakehys on syrjimätön. Siinä ei ole säännöksiä, joilla kotimaisia tuotteita ja toimittajia kohdeltaisiin suotuisammin kuin ulkomaisia tuotteita ja toimittajia. Vaikuttaa siltä, että Uuden-Seelannin hankintalainsäädäntö on avoin, läpinäkyvä ja syrjimätön, kuten GPA-sopimuksessa vaaditaan. Komission arvio Uuden-Seelannin tarjouksesta Uusi-Seelanti avaa hankintamarkkinansa laajasti kaikille GPA-sopimuspuolille, sillä sen tarjoukseen sisältyy hyvin kattavasti hankintayksiköitä, tavaroita, palveluja ja rakennuspalveluja. Lisäksi Uuden-Seelannin lainsäädäntö on syrjimätöntä. Uusi-Seelanti ei myöskään sovella erityisrajoituksia mihinkään GPA-sopimuspuoleen. Vaikka Uuden-Seelannin tarjous on kattava, se ei ole kuitenkaan aukoton, minkä vuoksi on aiheellista ottaa käyttöön erityisiä rajoituksia tai poikkeuksia, joilla rajoitetaan Uuden-Seelannin pääsyä unionin hankintamarkkinoille samalla tavoin kuin EU on rajoittanut muiden sellaisten GPA-sopimuspuolten pääsyä markkinoilleen, jotka tarjoavat vain osittaista kattavuutta. Erityiset rajoitukset, jotka kuuluisivat GPA-komitean hyväksymiin Uuden-Seelannin GPA-sopimukseen liittymisen ehtoihin, ovat seuraavat: · Liitteessä 1 olevan 2 jakson (EU:n jäsenvaltioiden valtionhallintoon kuuluvat hankintaviranomaiset) 3 kohta: Uusi-Seelanti lisätään GPA-sopimuspuoliin, jotka eivät voi osallistua yhtä monien valtionhallintoon kuuluvien hankintaviranomaisten hankintoihin kuin muut GPA-sopimuspuolet. · Liitettä 2 koskevien huomautusten 1 kohta: EU ei tarjoa Uudelle-Seelannille paikallisten hankintaviranomaisten (NUTS-tason 3 hallinnolliset yksiköt asetuksessa (EY) N:o 1059/2003[2], sellaisena kuin se on muutettuna, sekä pienemmät hallinnolliset yksiköt) hankintoja. Sille ei tarjota myöskään asetuksessa (EY) N:o 1059/2003 tarkoitettujen NUTS-tason 1 ja 2 hallinnollisten yksikköjen hankintaviranomaisten hankintoja, paitsi jos niiden kaupunkiliikennehankkeisiin liittyvät hankinnat kuuluvat liitteessä 3 esitettyihin EU:n GPA-sitoumuksiin. Uudelle-Seelannille tarjotaan ainoastaan liitteessä 3 mainittuja kaupunkiliikenteen alalla toimivien NUTS-tason 1 ja 2 hallinnollisten yksikköjen hankintoja (näihin kuuluu erityisesti ”sellaisten verkkojen tarjoaminen tai ylläpito, joiden tarkoituksena on tarjota julkisia kuljetuspalveluja kaupunkirautateiden, automatisoitujen järjestelmien, raitioteiden, johdinautojen, linja-autojen tai kaapeliratojen avulla”, joka mainitaan EU:n GPA-sitoumusten liitteessä 3 olevassa e alakohdassa). · Liitettä 3 koskevien huomautusten 6 kohta: Uudelle-Seelannille tarjotaan valtionhallintoon välillisesti kuuluvien yksiöiden osalta suppeampaa kattavuutta eli ainoastaan NUTS-tason 1 ja 2 hallinnollisten yksikköjen kaupunkiliikenteeseen liittyviä hankintoja (erityisesti EU:n GPA-sitoumusten liitteessä 3 olevassa e alakohdassa tarkoitettua toimintaa). EU ei tarjoa Uudelle-Seelannille myöskään sellaisten yksiköiden hankintoja, jotka toimivat seuraavilla aloilla: juomavesi, meri- tai sisävesisatamat tai muut terminaalipalvelut sekä lentokenttien tai muiden terminaalipalvelujen saattaminen lentoliikenteen harjoittajien käyttöön. Jos jotkin muut GPA-sopimuspuolet haluavat asettaa Uutta-Seelantia koskevia soveltamisrajoituksia, GPA-komitean olisi huomioitava tämä seikka Uuden-Seelannin liittymisehdoissa. On kuitenkin otettava huomioon, että GPA-sopimuspuolen asettamat rajoitukset tai soveltamisalan kavennukset, jotka koskevat erityisesti Uutta-Seelantia, eivät vaikuta edellä kuvattuun Uuden-Seelannin lopulliseen tarjoukseen, ehdotettuihin EU:n erityisvaraumiin tai nykyisten GPA-sopimuspuolten yhdessä sopimaan soveltamisalaan. 3. EHDOTUKSEEN LIITTYVÄT OIKEUDELLISET NÄKÖKOHDAT Tarkistettu GPA-sopimus sisältää liittymismääräyksen. Sopimuksen XXII artiklan 2 kohdan mukaan jokainen WTO:n jäsen voi liittyä GPA-sopimukseen kyseisen jäsenen ja osapuolten välillä sovittavin ehdoin sekä GPA-komitean päätöksessä määritetyin ehdoin. Uuden Seelannin liittymisehdot vahvistetaan GPA-komitean päätöksessä, joka on tarkoitus hyväksyä vuoden 2014 jälkipuoliskolla. Päätös sisältää Uuden-Seelannin lopullisen tarjouksen pääsystä sen hankintamarkkinoille (tarjous liitetään Uuden-Seelannin liittymisen yhteydessä osaksi GPA-sopimuksen liiteosaa I) sekä muiden GPA-sopimuspuolten vaatimat erityiset liittymisehdot. Päätös hyväksytään GPA-komiteassa yksimielisesti. Euroopan unionin toiminnasta tehdyn sopimuksen (SEUT-sopimus) 218 artiklan 9 kohdan mukaan neuvosto tekee komission ehdotuksesta päätöksen unionin puolesta esitettävän kannan vahvistamisesta, kun kansainvälisellä sopimuksella perustetun elimen on tehtävä päätös, jolla on oikeusvaikutuksia. GPA-komitean päätös, jossa vahvistetaan Uuden-Seelannin liittymisehdot, kuuluu SEUT-sopimuksen 218 artiklan 9 kohdan soveltamisalaan, koska päätös tehdään kansainvälisellä sopimuksella perustetussa elimessä ja koska sillä on oikeusvaikutuksia. 4. SUOSITUS Uuden-Seelannin liittymisen GPA-sopimukseen odotetaan vaikuttavan hyvin myönteisesti kansainvälisten hankintamarkkinoiden avaamiseen, koska se lisää GPA-sopimuspuolten lukumäärää ja kannustaa siten muita maita liittymään GPA-sopimukseen. Komissio suosittaa, että Uuden-Seelannin tarjous hyväksytään edellä mainitun rajoituksin, jotka koskevat unionin sitoumusten soveltamista Uuteen-Seelantiin. Näin ollen ehdotetaan, että komissio valtuutetaan esittämään julkisten hankintojen komiteassa Euroopan unionin kanta, jossa puolletaan Uuden-Seelannin liittymistä edellä mainituin rajoituksin ja joka otetaan huomioon Uuden Seelannin liittymistä koskevassa GPA-komitean päätöksessä. 2014/0264 (NLE) Ehdotus NEUVOSTON PÄÄTÖS julkisten hankintojen komiteassa unionin puolesta esitettävästä kannasta Uuden-Seelannin liittymiseen julkisia hankintoja koskevaan sopimukseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Uusi-Seelanti esitti 28 päivänä syyskuuta 2012 julkisia hankintoja koskevaan sopimukseen, jäljempänä ’GPA-sopimus’, liittymistä koskevan hakemuksen. (2) Soveltamisalaa koskevat Uuden-Seelannin sitoumukset vahvistetaan sen lopullisessa tarjouksessa, sellaisena kuin se on esitetty GPA-sopimuspuolille 21 päivänä heinäkuuta 2014. (3) Vaikka Uuden-Seelannin tarjous on kattava, se ei ole kuitenkaan aukoton. Sen vuoksi on aiheellista ottaa käyttöön tiettyjä erityispoikkeuksia, jotka koskevat unionin sitoumusten soveltamista Uuteen-Seelantiin. Näistä erityispoikkeuksista, joka esitetään tämän päätöksen liitteessä, tulee osa Uuden-Seelannin GPA-sopimukseen liittymisen ehtoja, ja ne huomioidaan julkisten hankintojen komitean, jäljempänä ’GPA-komitea’, Uuden Seelannin liittymisestä tekemässä päätöksessä. (4) Uuden-Seelannin liittymisen GPA-sopimukseen odotetaan vaikuttavan myönteisesti julkisten hankintojen markkinoiden kansainvälisen avaamisen jatkamiseen. (5) GPA-sopimuksen XXII artiklan 2 kohdan mukaan jokainen WTO:n jäsen voi liittyä GPA-sopimukseen kyseisen jäsenen ja osapuolten välillä sovittavin ehdoin sekä GPA-komitean päätöksessä määritetyin ehdoin. (6) Sen vuoksi on tarpeen vahvistaa GPA-komiteassa unionin puolesta esitettävä kanta Uuden-Seelannin liittymiseen, ON HYVÄKSYNYT TÄMÄN PÄÄTÖKSEN: 1 artikla Julkisten hankintojen komiteassa Euroopan unionin puolesta esitettävä kanta on hyväksyä Uuden-Seelannin liittyminen julkisia hankintoja koskevaan sopimukseen tämän päätöksen liitteessä esitetyin erityisin liittymisehdoin. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] Neuvoston päätös, annettu 2 päivänä joulukuuta 2013, julkisia hankintoja koskevan sopimuksen muuttamista koskevan pöytäkirjan tekemisestä, EUVL L 68, 7.3.2014, s. 1. [2] Euroopan parlamentin ja neuvoston asetus (EY) N:o 1059/2003 yhteisestä tilastollisten alueyksiköiden nimikkeistöstä (NUTS) (EUVL L 342, 18.12.2013, s. 1). LIITE UUDEN-SEELANNIN GPA-SOPIMUKSEEN LIITTYMISTÄ KOSKEVAT EU:N EHDOT Muutetaan liiteosassa I olevassa Euroopan unionia koskevassa liitteessä 1 olevan 2 jakson 3 kohta (”EU:n jäsenvaltioiden valtionhallintoon kuuluvat hankintaviranomaiset”) seuraavasti Uuden-Seelannin liittyessä julkisia hankintoja koskevaan sopimukseen: ”3. Seuraavien valtionhallintoon kuuluvien hankintaviranomaisten hankinnoissa, jos niitä ei ole merkitty tähdellä, tulevat kysymykseen tavarat, palvelut, tavarantoimittajat ja palveluntarjoajat, jotka ovat peräisin Yhdysvalloista, Kanadasta, Japanista, Hongkongista, Kiinasta, Singaporesta, Koreasta, Armeniasta, Taiwanin, Penghun, Kinmenin ja Matsun erilliseltä tullialueelta ja Uudesta-Seelannista.” Lisätään seuraavat kohdat liiteosassa I olevaa, Euroopan unionia koskevaa liitettä 2 koskevien huomautusten 1 huomautuksen e alakohdan jälkeen Uuden-Seelannin liittyessä julkisia hankintoja koskevaan sopimukseen: ”f) paikallisten hankintayksiköiden (asetuksessa (EY) N:o 1059/2003 (sellaisena kuin se on muutettuna) tarkoitettujen NUTS-tason 3 hallinnollisten yksiköiden hankintayksiköiden ja pienempien hallinnollisten yksiköiden) suorittamat hankinnat Uudesta-Seelannista peräisin olevien tavaroiden, palvelujen, tavarantoimittajien ja palveluntarjoajien osalta; g) asetuksessa (EY) N:o 1059/2003 (sellaisena kuin se on muutettuna) tarkoitettujen NUTS-tason 1 ja 2 hallinnollisten yksiköiden hankintaviranomaisten suorittamat hankinnat Uudesta-Seelannista peräisin olevien tavaroiden, palvelujen, tavarantoimittajien ja palveluntarjoajien osalta, paitsi jos niiden hankinnat kuuluvat EU:ta koskevan liitteen 3 piiriin.” Lisätään seuraavat kohdat liiteosassa I olevaa, Euroopan unionia koskevaa liitettä 3 koskevien huomautusten 6 huomautuksen n alakohdan jälkeen Uuden-Seelannin liittyessä julkisia hankintoja koskevaan sopimukseen: ”o) tämän liitteen piiriin kuuluvan juomaveden tuotannon, siirron tai jakelun alalla toimivien hankintayksiköiden suorittamat hankinnat Uudesta-Seelannista peräisin olevien tavaroiden, palveluiden ja palveluntarjoajien osalta; p) tämän liitteen piiriin kuuluvien lentokenttäpalvelujen alalla toimivien hankintayksiköiden suorittamat hankinnat Uudesta-Seelannista peräisin olevien tavaroiden, palvelujen ja palveluntarjoajien osalta; q) tämän liitteen piiriin kuuluvien meri- tai sisävesisatamien tai muiden terminaalipalvelujen alalla toimivien hankintayksiköiden suorittamat hankinnat Uudesta-Seelannista peräisin olevien tavaroiden, palveluiden ja palveluntarjoajien osalta; r) tämän liitteen piiriin kuuluvilla aloilla toimivien alueellisten tai paikallisten hankintaviranomaisten suorittamat hankinnat Uudesta-Seelannista peräisin olevien tavaroiden, palvelujen ja palveluntarjoajien osalta, lukuun ottamatta kuitenkaan kaupunkirautateiden, automaattisten järjestelmien, raitioteiden, johdinautojen, linja-autojen ja kaapeliratojen alalla toimivien (asetuksessa (EY) N:o 1059/2003, sellaisena kuin se on muutettuna, tarkoitettujen) NUTS-tason 1 ja 2 hallinnollisten yksiköiden hankintaviranomaisten suorittamia hankintoja.”